정조 18년 · 목
濟遠疏略曰目下悠悠萬事都不外於保嗇聖躬聖人之心與氣與天地相通心不和則氣不和氣不和則天地之和無由以致之玉候之致愆者未必不由於心煩而氣升則其於和之之義不啻遠矣憂勤固是帝王之盛節而如或弊弊於名目之間規規於事爲之末則未必爲治世之要道漢主之樂此不疲視三古之恭已無爲其得失顧何如也臣竊覵殿下聰明冠於百王志慮周乎萬物凡天下之事毋論大小緊漫必也頭頭理會件件裁察或至於下行有司之事而不知勞也爲殿下之臣者不敢出一謀發一慮惟以聖意之所向俯仰焉臣勞君逸尙矣無論疲精弊神職由於是此在提綱絜領之義固已相反而方寸之地庶務膠擾乙丙之夜百慮坌集心氣之不和其勢固然疾病之外侵安得不爾誠使殿下凡於瑣細節目除却多少商量物來則應事過如故常常置此心於澹一虛明之地療病之方勝服幾貼涼劑酬世之道可作一副要訣宋臣滕甫之以身疾喩國事者亦可以反隅也雖以目下民事言之旱乾之災終如不免大歉則蠲恤之方賙濟之策都在於我殿下施措之得宜聖候遄復然後民窮而庶可以拯活歲儉而不至於顚連且置消災之道先論救災之術者不得不如此況和氣致祥其理不僭人必曰天若雨則聖候可復臣亦曰翼乃瘳則甘霈必降天道人事之應捷如影響此臣所以淸心省事爲急者也噫諱言之弊無如近時人人互相告戒事事一任含默如當遇災求言之如今日者則有言責者始乃不得已剗除稜角依樣葫蘆如科場擧子隨衆呈券之爲而乃殿下亦預知其無甚新奇也輒以數字例批備數而答之上之所求下之所應畢竟徒歸於靡文而已顧何嘗少補於應天以實之義也聖人稱文王爲臣之道不曰忠而必曰敬蓋唯諾供給亦不失爲忠而引君當道方可以謂敬孟子所謂莫如我敬是也凡今日大小臣僚或語或默都沒自己主張曰殺曰宥只視君上處分就以金鍾秀事觀之一鍾秀也而始則齊聲而討之末乃相顧而默然討之者果出於本心則默然者誠莫知何故朝廷之擧措如此臺閣之言議如此設有大於此者其必以上心之所在爲準而已殿下將何所恃而爲國乎此豈但今日諸臣之罪也亦殿下有以致之夫以一人之心必爲一世之心操縱殺活惟予心莫之違則顧安用大臣三司爲也不特此也古人入其境先問大禁夫禁者設爲防範於制律之間者也至於言路初非設禁之事國史書之後世傳之將以爲何如時也殿下少有不當於聖心則凡干章疏必門將以遏之騎曺以察之政院以斥退之以關係莫重之事設爲第一件禁條則捨此論彼實有輕重後先之別無怪其一例泯默也禁令不收則言路無可闢之日言路不闢則國事無可爲之望臣何敢臆料硬斷危動崇聽也噫用人之道取之必廣擇之必精然後方可以責其成效而乃今則不然淸官顯秩不外乎京輦之間高門巨閥竝列於朝著之上凡在遐外之流擧有坎壈之歎殿下亦嘗留意於收拾遠人間不無一二奬拔者而徒籍先蔭翺翔於名塗稍欲自好埋沒於窮谷甚非盛世弘長底規模荊益之半不足以當天下之全則取人不廣之弊固已如此而若其擇之之方參以時勢徒尙地處雖有眞箇英儁之士擧皆局於時而拘於地加以科第漸次頻數蔭塗去益宂雜以有限之窠許多薦紳無得以區處則在內而有輪差之弊於外而有數遞之患西京之治純用吏切爲吏而長子孫者傳爲美談而式至今日郡縣便作傳舍冠蓋相望道路官無施設之暇民有迎送之弊朝家之設此官職者初非多官疏滯之資則事之無實莫此爲甚取之不廣擇之不精而又徒以頻頻遞易則可哀者民偏受其病臣謂久任責成實爲今日之急務也噫治國之要無過於節用聖人之必以此二字先於愛民敬信者卽實理也況當災歲尤不可不念顧今亢旱得雨差有先後被災不無淺深三南之農反遜於圻輔而都人耳目習於近而忽於遠或曰穴農也或曰免凶也滔滔一世幾歸於諱災之科而致使廈氊獨憂於上臣誠條歗啜泣不知所以爲計也周人之四鬴二鬴視歲之豐歉而其於八荒政有殺哀之文哀者祭祀之謂也國之大事無過於祀而此而減省則何事不可減乎上而御供可減省也下而常祿可減省也內而宮省之費外而州縣之需一切減省行一分簡約之政則有一分賙救之道當此國貯寒心民產倒懸之日士夫猶懷豐豫之心匹庶全無深遠之圖衣食苟安於目前溝壑頓忘於來頭昨年孑遺之民將無所聊賴則惟有節用之爲先務而節用之要又在於一豫字若不先事措畵前期經理則霜降水涸之後恐亦無所及也大比之科自有定限退行之說無容輕議而傷財之弊莫有甚於設科兩日場屋之需遠地來往之弊動費窮書生卒歲之資因凶退設已例斑斑昔之壬子今之壬寅亦可據也姑觀數日雨澤之勢且待諸道農形之狀遠近掌試之任方許陛辭恐未爲不可也華城城役自有所重況雇募無關於民時興作或補於荒政而適當無前之暑有此莫大之役輦材運石觸炎冒熱或不無人畜致傷之慮則向日聖敎中姑欲停役者亶出於眞實惻怛之心守臣之覆難想其事情雖不無意見有國之事先觀大體城于某地而書以某月者卽春秋之微旨則一依當初聖敎姑待早晚生涼恐有益於答天譴順人時之一道也願殿下恕其妄而採其愚也批以應旨之說頗不隨衆往往多切實之語極用嘉乃當體念監試初試退行事月初已欲提問而還涉如何故不言今則試日不遠能無掣肘之端而且姑觀數日尤難及期回旋以卿疏語問于大臣令廟堂草記城役事何待卿言一念憧憧者在此向因守臣禱雨之啓至引洪範五行傳傅會之說以喩之況其事功本不欲催督速就者爲是城之所重也更令總理之大臣及居留之臣知予此意或有未及停役處涼生間一體姑停○遇濟疏略曰臣竊覵殿下聰明睿智卓冠千古政法治敎迥出百王若以堯舜之致期望於殿下則亦不無可言之事矣以言乎言路則非無開廣之念而或欠翕受之量臺啓何等體重而有咈聖心則輒使措語之改呈懲討何等義嚴而欲施私恩則遽命原本之燒火牢塞沫飮之請而臣民痛骨永絕諫諍之路而臺閣緘口上下阻隔情志未通今日爻象此何世界以言乎時政則非無公明之規而未盡誠實底道一經之纔通大文者輒付殿試朔試之或參高等者特賜進士此雖人君造化之權實是前古未有之例倖門徒啓士習日渝則今日之科制可謂嚴乎未出六者特除五品未筮任者直付直長則今日之官方亦云淆矣以言乎朝象則非無飭勵之道而反作虛泡之世政注之際惟覘上意嚴廊之謨都係仰成及耄老相徒備鼎席而未免素餐之嫌病脚左揆未陳箚牘而先遞專對之任中書爲養病之坊廟務有積滯之歎則漢相之問牛尙矣無論宋臣之蹲鳳寧不有譏以言乎風俗則挽回之圖非不勤矣而淆薄之習去益甚焉反唇德色漢俗猶厚束蒭詠杕唐風無聞閭巷之間紀綱掃盡鄕曲之中變怪層出道民篾方伯之尊而嘲詞大播土賤掘士夫之冢而國法莫施則今日之風俗可謂末如之何矣以言乎財用則撙節之方非不至矣而虛耗之弊反有甚焉度支之經用每患不足太倉之舊儲僅支一年苟求弊源豈無厥由試以漕運一事論之船人以海爲家習知海性則水路之夷險昭然在目風波之起息瞭如指掌則必無見敗之理而每多臭載之患者此非他計出於故破列邑護送徒屬例規而反被罷拿之罪船主偸食已成奸竇而未見摘發之擧國穀之每年見失便作已例公用之逐日多費實所難繼限以逋欠之千石快施梟示之一律則奸計可杜國儲庶裕而尙無此論因循至今則財用安得不罄竭乎以言乎刑獄則欽恤之典非不愼矣而審理之法有或疏焉八路之冤獄難保必無一夫之幽枉足干天和目今一朔亢旱救災是急諸道審獄事雖迂遠而一念之善卿雲景星則以殿下弭災之誠曷不念此凡此六條莫非召災之端而弭災之策自有厥要不過曰應天以實不以文而己所謂實者實用其力而不事文具之謂也本之於心則爲實心修之於身則爲實德行之於事則爲實政臣未敢知殿下今日之求言果出於務實乎以今求言之敎究其起弊之源則朝政不實之端其目有六言路焉雖有開廣之念而懲討之路不開則無開廣之實矣時政焉雖有公明之規而科宦之法或紊則無公明之實矣朝象焉雖有飭勵之道而輔相之職多曠則無飭勵之實矣風俗焉雖有挽回之圖而朝家之法綱不立則無挽回之實矣財用焉雖有撙節之方而漕運之奸弊未杜則無撙節之實矣刑獄焉雖有欽恤之典而民情之冤枉莫洩則無欽恤之實矣苟殿下以實心而行實政以實政而求實效先袪六條之弊以爲應天之道則雖無今日之求言冥應之捷必如影從而響應矣歷月之旱亦當雲消而霧歇矣不然則今日求言亦歸文具惟殿下之留神焉批以遇災求言思聞讜論爾疏中凌籍兩相極意詆侮者抑何故也臺諫與宰相相可否苟有疵類隨事刺口固可謂好消息當之者亦當欣然樂聞付之勤攻而已今爾爲說旣乏指的之事實全沒禮待之厚風而一筆句斷太不虛閒歷數中書座目躋位元輔則年多及耄有脚病肩輿赴公明有故事之可證求言自求言朝象自朝象名以言者混是非惟事假借任爾戴豸負獬行呼唱而傳故紙則其可曰堲殄行之䜛說乎其外諸條當留意而庠任賜第固近於倖如是闊狹特出時措之權宜若至生弊已亦無難朔試或賜進士之擧未慣典章近始覺悟奚特朔試凡係以幼學入格應製高等者此後頻欲用此例爾須奉閱寶鑑○用鐸疏略曰我殿下遇旱以來恐懼修省日加一日玉候欠和而罔解如焚之念絲綸益懇而洞開不諱之門以臣愚見捨却懲討實無應天消沴之方然時政世途亦不無一二可言者目今朝綱日頹風習日婾財用竭而民隱滋者實由於殿下導率之化未盡其要振作之政未得其方臣請冒陳其瞽說以冀省察焉一曰振朝綱夫國家之設置公卿百執事者蓋所以佐治而亮工也近日則不然廈氊之上每有獨勞之歎訏謨之地未聞入告之美萬務仰成百度委縻擧朝滔滔未見憂國忘家如古之名碩者惟以護黨爲能事濟私爲急務彌縫目下爲免罪之計粉飭外面爲擧職之資朝廷擧措若是苟且而治化達于下天心悅於上者臣未之聞也臣謂董飭臣工振擧朝綱實爲今日之急務也一曰正風習挽近以來士趨益下民風益渝讀書力行以求修齊致澤之實效者尙矣無論至於拚棄名義不識何物巧謀進取看作恒事昔者以義對利猶有理勝慾勝之分今則以利對害只存患得患失之心童習而所尙若此壯行而所發可知趣向不端志操自卑耳目漸染而言行不顧此已萬萬寒心而又有別般可憂者一種浮薄之流詩稱明季書云唐體厭常趨奇棄檏從漓甚至於筆硯之屬鑢罐之類陳列左右者無非唐物而效華人之爲其所以長侈風而壞淳俗當如何哉紳衿之間已成習尙閭巷之中轉相慕效侈濫日甚而等威掃地利竇幷開而奸僞百出人心淆敗將至於莫可收拾之境豈不爲有識之所竊歎哉伏願殿下以挽回淳風扶植儒術爲務先性理而後詞章抑躁竸而奬恬退扶名節而勵廉隅斥浮華而振風化特不過一轉移間事而亦自今番使行嚴立科條凡係唐物之無益於用者一切勿許取來則亦足爲禁侈之一助矣一曰裕財用今日財用之日匱卽上下之所同憂而未嘗不以節省爲言者然節省亦莫如近日而終未見敷財之效此臣之所未解也夫一國之財不在於上則在於下而國用旣窘民生亦窮則此尤未可解者也竊嘗思之一則俗尙侈靡也一則民多趨末也城南連翬飛之第而貧士無蟹匡之寄朝端絕狐裘之風而窮民有鶉結之愁富人厭飫珍錯而窶者不充糠籺此所以俗侈而財匱財匱而民困也且裕財之源不過曰生之者衆而爲之者疾也今者旗亭列隊多於南畝之氓市區當壚倍於機上之女則人安得不饑不寒而財安得不竭乎然民所以趨末者亦豈無由哉誠以爲農則日困而爲商則多利也且近來場市最多幾至十里一置故人狃於利而風俗日薄民惰於農而遊食日衆此亦爲趨末之一弊矣伏願殿下亟軫昭儉之道痛革尙侈之俗亦令字牧之臣勸課農桑專意務本使之遂樂業之心絕趨利之路則財源自裕而民生自奠矣至於經費之窘匱亦不可無一番變通之道而此則非如臣疏愚所可倉卒料理至如銀貨亦有大可慮焉夫貨者周流循環方能不窮而我國之銀有去無還實無可繼之術況當使勅絡續之會豈可不思所以矯救乎亦望申飭廟堂消詳講磨無至臨急窘躓之弊焉一曰察民隱蓋殿下之於斯民亦旣勞矣遇饑賑濟則恐匹夫之失所逢慶蠲減則軫惠澤之下流凡今八域元元孰非雨露中生育之物而爲方伯守令之臣不能奉承德意疏剔隱瘼此爲今日之大患也若其爲民之疾苦者邑各不同道或有異臣非但不能盡知亦不可毛擧而糶糴之失平專由於道臣之邦移取贏於穀貴之邑奴婢之呼冤反在於守宰之搜抉橫侵於釐弊之日簽及黃白而富民閑遊田失疆界而棄土應稅貪倅墨吏又從而侵漁之殿下亦安得一一而察之人人而恤之乎此所以朝家之澤不究而生民之困滋者也伏願殿下嚴飭各道道臣凡係邑瘼民隱悉爲採訪釐革無至如前之因循漫漶則其爲仁政孰有大於此者乎今此四條所陳雖不敢曰如是而爲招災之端如是則爲弭災之效然上下警動政事修擧則人心順愜天和孚應而弭災之效亦安知不由於此乎且臣聞之察枉伸幽最爲救災之要姜克成之伊日忠憤足以聳感一世而雷霆之威過加摧折其後賜環之恩遍及諸臣覆盆之照獨漏於南島臣謂特加矜憐許其生還則豈非爲順獄察隱之一事歟惟願聖明之裁察而凡今時政世途之失雖莫非致災之端若其頭腦則只緣於懲討之不行也今殿下阻懲討之路而別求消弭之策是猶不求也今諸臣捨懲討之義而別言政令之失是猶不言也伏願夬去防限亟揮乾斷誠宗社莫大之幸也批以所陳諸條當留意矣○毅祚疏略曰竊伏念聖候之彌留實由一念之閔旱而至於藥院諸臣不許如例召接目今悠悠萬事豈有重於保嗇聖躬乎古人有言曰心和氣和天地之氣亦和人主一心動與天合一政一令之間召災致祥莫不由焉矧乎玉候靜攝之中使治心養氣之方小失其和則其有妨於調攝爲如何而若是而尙何望導達天心轉災爲祥乎伏願殿下念祖宗付昇之重體殿宮惟憂之念克軫調護之道以爲消弭之本焉有國之莫嚴莫大之第一義非但臣前疏之所已畢陳群下之前後章奏無不以是爲言殿下何可以一已之私恩掩却萬世之公義作爲無前之防限欲遏在下之忠憤乎臣等雖愧於古人未能刺心見誠所以籍手事君者卽此嚴懲討三字而已此事如未得請則群情無和協之期群情不和則天心無感回之理殿下道合神明學貫天人何不念及於此牢拒群請邦禁依舊雖有求言之敎乃無用言之實雖令群下日進百言捨却此一部大義豈有他弭災之方乎伏願殿下亟從群請使義理快伸民志底定焉我殿下恒懋崇儉之德每軫禁侈之方而奈之何閭巷之間服食器用日漸踰侈吏胥之賤漿酒藿肉廛市之氓被綺垂纖官司不能禁抑四方轉相慕效傷財害民職由於此明飭有司服食之踰制者無論大小隨現嚴繩俾有實效焉近來人心不古乘時射利愈往愈甚雖以目下事見之豐歉未判舊穀尙多而都下之巨民豪戶京外之富商大賈窺取大利惟事積儲市廛之間米直日下窮殘之民聊活漸艱亦願申飭廟堂行會中外使奸民無敢專利瘦氓得以裕食焉糜財之道悖俗之端其弊不一而若論其最惟酒是耳私沽之家十室三四酗鬪之訟一曺幾半財穀之漸就耗傷民俗之日以渝敗未必不由於此年前有司之臣暫行禁酒之政果有目前之效到今閭巷之論皆以爲消穀之患相鬪之弊必復申明舊禁牢守久行然後穀用可裕民俗可正矣況今嗣歲之憂莫過於先時儲穀懲頑之政宜禁其行處崇飮更加博詢斷然行之無如向來之乍行旋罷以爲裕民用正民食之規則未必不爲行實政答天譴之道矣批以當留意矣○銑疏略曰目今國事民計無一不弊譬如沈痼在體毛髮皆病臣未暇歷擧悉數而若就其大者而言之則懲討路格而倫彝已斁矣紀綱解紐而俗習已頹矣士乏四維之張而元氣先敗國無一年之畜而公私俱匱凡此四條有一於此尙可以召災則況今四者竝湊百度俱壞而天安得不戒災安得不至哉嗚呼人所爲人倫彝是已而一天之讎未復三司之紙己丙而設一國之防鉗八方之口言事之臣輒逬嶺海附麗之徒反被寵擢畏罪者恬若無事齎志者只自拊膺自以爲大且急者猶且擔却則小而細者尙何可言一步臺垣三緘成習竝與官師之規寂然無聞今日朝廷已作無言之世矣以言路之開閉覘人國之興替自古已然在今尤切而將見人而無倫國而無言尙何望上天底豫災祲自消乎此臣所以六大息之不足而繼之以仰屋流涕者也紀綱爲氣血於國家朝廷卽表準於八方傳曰擧措得而人心服人心服而後紀綱乃立以今朝廷之擧措能服八方之人心以之而整紀而立綱則此無異於却步求前也由是而憲章紊矣名分亂矣下可以凌上矣少可以慢長矣若其以京以外可驚可愕之事不勝其多則今日之紀綱可謂末如何也噫禮義廉恥是曰四維張不張之間興亡期判而況我朝以崇禮義奬廉恥爲立國之本則士夫之間家傳世襲淬勵自重元氣於一世楨榦於家邦而此風一衰駸駸索然朝廷之上骪軟相尙中衿之間紛竸成俗往往多忘恥忘廉而內少恬飭之士外多貪黷之風以是而世道日降生民日困將何以扶名敎而重國威乎嗚呼大學八條節財用在平天下之下可知其財用爲治平之本自古經國之謨必以理財爲先則財匱而國不危者未之有也而今以方千里之國倉廒竝匱公私俱竭者未嘗如今日者故一有水旱大小遑汲雖見溝壑之急而殆無拯濟之方此不待識者而言念國計竊自哀痛者也顧今聖明在上區宇寧謐而民國之憂若是其殷下而民困上而天怒以致浹月之旱爲災至此實未知其故何也臣雖歷陳四弊而至於救弊之策實不識其方然而開言路爲樹倫彝之本也正朝廷爲立紀綱之本也愼重名器則士氣可振矣量入而出財用可裕矣惟此四弊爲當今切急之憂而其所以救得者亦無出此四者伏願殿下深省而力行之以爲應天弭災之方批以當留意矣益烈疏略曰天道玄遠人事卑近雖未知何如而召災何如而弭災而天人一理故自不忒下而盡修省之責則上而有悅豫之道歷考往牒莫不皆然試以今日人事言之果可以無招咎致異之端耶噫言路有國之血脈也血脈不通則人不得爲人言路不開則國不得爲國後世以來設置言路之後此路已狹而幷與言官之言而寥寥未聞則聖德之得失時政之休咎民生之憂樂何從而上徹黈纊之下也噫世道委靡人心柔軟擧皆以含默二字爲安身立命之妙訣厥或有一二言者必擇其極平淡無稜角之設聊以是爲一日之責宜聖明之無足致省而此豈但言者之罪亦殿下自反處耳逆遜二字實爲千古帝王容諫之龜鑑而近日以來少有不當於聖心則不惟不賜允可或卽地還下或經月留中甚至於設爲防範特置限節使若而言責之臣有口而不敢發有手而不敢措懼大論之或闕則輒事引入幸具僚之不備則時或闖出此其勢有不得不然者雖謂之國無言官可也至於金鍾秀事大臣三司之前後懲討固何如也殿下亦未嘗不以爲無罪而無端特宥之後無人以此事言于殿下者前之明目張膽者果出於眞心則今之緘口結舌者亦未知何也本罪之輕重淺深姑置勿論朝廷之擧措如此其何以厭服人心恢張公議耶凡今之大小臣僚莫不拘束馳驟於大聖人權度之中緩急操縱惟以上心爲準而自家胸中初無一分主張似此風習大有關於世道臣竊憂之噫生民之困悴非今斯今而昨年孑遺之餘稍値豐稔譬如大病甫起急於調養而斗米三錢穀賤如土一口四鬴人不爲汰擧忽太康之戒爭懷苟安之志無遠慮則有近憂者不幸近之不但閭巷偸惰之俗爲然朝廷肉食之人方且粉飾太平刻畵華靡未聞有以民憂國計看作身家之事者似此豐豫之漸已非致祥之本而顧其實則國無半年之蓄民乏十口之資目下農形已判八九來頭賙活思之罔措惟有隨事撙節到處省約爲一分救時之策而奢侈之習已成痼弊無貴無賤皆有踰分之意或富或貧都無約己之心固知殿下之日用事爲純然皆出於昭儉之至意而上行下效邈矣難覩此豈非惕然省念痛加徵革者哉噫生民休戚專係守令而數遞之弊無如近歲迎送之際民受其病交遞之時吏緣爲奸況新未必勝於舊去未必優於來則無益只有害耳仕路之濡滯莫如近日則疏通之方亦不得不爾而設此官爵將以治民而奉公則數年之間或三四易倅官無可久之志民視應遞之人雖欲方物出謀有所施設其勢末由也京衙詞訟猶以數遞爲悶則況外邑乎此係民事實爲至切恐不可不留意也批以當留意矣○儐疏略曰臣聞聖王之馭世也若元氣之賊物若太陽之照下功施之所及而無微不沾明睿之所臨而無隱不燭和衷協恭則三德六德咸在翕受之中財成輔相則匹夫匹婦俱有獲所之歡及其至也朝廷和於上民庶和於下於是乎天地之和應矣天地和然後瑞應自臻雨暘均適薰腴廣被康年屢降熙雍焉郅隆焉躋大有而享諸福矣臣竊惟今日弊源之大者有二一曰黨習之未祛而朝著有潰裂之象也一曰惠澤之未究而民生有仳離之苦也試言乎朝象則保合太和卽我殿下一副苦心也痛彼群下不思所以仰體之道搢紳之列可否之舊局猶存銓注之間互對之弊習自在甲有薦除乙曰不叶彼有糾彈此曰不當互加非議自相分割夫如是而賢路果不妨乎休象果已著乎山中林下果無才俊之空老而野無遺逸如唐堯之世乎視材量器果能賢能之咸進而立賢無方如殷湯之廷乎臣則曰朝廷之和於上者未也伏願我殿下克軫董正之念務恢則哲之知若有忘身奉國者擢用而奬勸之若有背公行私者竄殛而懲勵之使群工百僚皆知我殿下好惡之所在則朝廷不期和而自和我殿下陶鑄之功有如造化之所稟飛潛動植皆被作成之澤矣試言乎民隱則惠鮮懷保卽我殿下急先爲務者也奈其居方伯字牧之任者罔思分憂之義惟懷肥已之計蔀屋云遠愁歎之聲未徹於氊廈輕裝滿橐推剝之政流毒於村閭至於出糶入糴官吏肆緣奸之習富漏貧疊徵役有不均之弊者尤是吾民受害之最甚者也夫如是而夏暑冬寒果無曰咨之歎乎仰事俯育果有裕產之樂乎臣則曰民庶之和於下者未也伏願我殿下益明擇用之令亟講撫摩之道務求乎要道而使至化下洽無勤乎小惠而使民志有定則民庶不期和而自和我殿下字育之德有如亭午之有赫幽暗隱奧俱被容照之輝矣夫朝廷四方之標生民有國之本而其受弊之端如是之深痼則凡今日召災之由未必或外於是也若其矯革振刷之道修擧導率之方亦惟在我殿下一心萬化之源殿下亦宜怡神恬澹之場留意節宣之工揮霍乾剛而雄斷夬施端拱委任而細務無親惟儉德是昭惟聖學是典惟宏綱是執惟刑典是欽至治普洽美祥咸徠使天地上下同囿於太和沖瀜之中無有一毫乖盭之氣干其間者則太平萬年之盛其自今始矣惟殿下省厥躬念哉念哉批以所陳當留意矣○秉臣疏略曰目今救災之道莫先於夬伸大義上下孚格而粵自四月以後言路之不開如物防閑懲討之不行如水壅閉至今臺閣之上寥寥無聞上阻下絕群情抑鬱此實爲召災之一大關捩而日前臺批每下留意之敎尙靳反汗之命臣實惑焉夫考績黜陟有國之大政而人才之通塞係焉生民之休戚關焉自夫公道之不行專由顏私官不得人權門貴族恣行貪污而侵貶不及殘蔭冷武或有聲績而災眚多端殿下所以深軫此弊屢降飭敎不啻三申五令而上自京司下至藩臬未有仰體聖心不能痛革陋習則害之所歸哀彼無告暴則民咨柔則吏橫此猶人性之各自不同而至於奉法惟謹秉直不撓惟在持心之如何耳然則勿論京外冤獄濫杖十居八九究厥所由惟一私字此所以惠澤不究情志壅閼夫壅閼者卽沴氣之所由生也臣雖未知某事之干和某政之召災而蓋其雨暘之不時亶由於陰陽之不和也明矣臣愚竊以爲疏導陰陽對揚天休惟在於任官惟人而此非一朝一夕之所可矯革者也先自聖心愼厥惟簡不容一私勿以地閥而過於引用勿以疏逖而忽於器使大聖人恢蕩之政咸得以仰如日月各圖自勵則一方得人黜陟自明百里任才訟獄自平夫然後殿下如傷之心若保之恩斯可以霈然下究無一夫不獲而壅閼之氣若疏九河交泰之象如闢兩儀今日弭災之方孰先於此哉臣又有所聞者淸州牧使安廷鐸軍丁歲抄時推捉一閑丁而及其捧把也年纔五歲則廷鐸以爲隱匿壯丁代現幼稚期於取服濫杖其父至於致斃云果有隱匿則何至於至死而不吐之理乎渠以特敎換差之命吏不思報效肆行殘酷之政固已萬萬痛駭而且況以子故而殺其父者尤係干和之一端臣謂淸州牧使安廷鐸亟加重勘以伸匹夫之冤焉批以當留意安廷鐸事誠有是也不可但以枉殺論嚴飭道臣親執明覈狀聞後處之